“หุ้นตระกูลป.” วิ่งคึก! ขานรับราคาน้ำมันพุ่ง 23% แกร่งสุดเป็นประวัติการณ์
“หุ้นตระกูลป.” วิ่งคึก! ขานรับราคาน้ำมันพุ่ง 23% แกร่งสุดเป็นประวัติการณ์
“หุ้นตระกูลป.” วิ่งคึก! ขานรับราคาน้ำมันพุ่ง 23% แกร่งสุดเป็นประวัติการณ์
20 มี.ค. 2563

ผู้สื่อข่าวรายงานว่า ณ เวลา 10.20 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 27.25 บาท บวก 1.50 บาท หรือ 5.83% สูงสุดที่ระดับ 27.50 บาท ต่ำสุดที่ระดับ 27 บาท ด้วยมูลค่าการซื้อขาย 662.175 ล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 59.25 บาท บวก 4.25 บาท หรือ 7.73% สูงสุดที่ระดับ 60.50 บาท ต่ำสุดที่ระดับ 58.75 บาท ด้วยมูลค่าการซื้อขาย 402.39 ล้านบาท
เช่นเดียวกับราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 25 บาท บวก 0.80 บาท หรือ 3.31% สูงสุดที่ระดับ 25.75 บาท ต่ำสุดที่ระดับ 25 บาท ด้วยมูลค่าการซื้อขาย 139.47 ล้านบาท
 
ทั้งนี้ ราคาหุ้นดังกล่าวปรับตัวเพิ่มขึ้นหลังมีการรายงาน สัญญาน้ำมันดิบเวสต์เท็กซัส (WTI) ตลาดนิวยอร์กปิดทะยานขึ้นกว่า 23% เมื่อคืนนี้ (19 มี.ค.) ขานรับธนาคารกลางทั่วโลกออกมาตรการฉุกเฉินเพื่อลดผลกระทบของไวรัสโควิด-19 ที่แพร่ระบาดอย่างหนัก นอกจากนี้ ราคาน้ำมันยังได้รับแรงหนุนจากข่าวสหรัฐเตรียมซื้อน้ำมันจำนวน 30 ล้านบาร์เรลเพื่อกักเก็บในคลังสำรองทางยุทธศาสตร์ (SPR)
โดยสัญญาน้ำมันดิบ WTI ส่งมอบเดือนเม.ย. พุ่งขึ้น 4.85 ดอลลาร์ หรือ 23.8% ปิดที่ 25.22 ดอลลาร์/บาร์เรล ซึ่งเป็นการพุ่งขึ้นในวันเดียวที่แข็งแกร่งสุดเป็นประวัติการณ์
สัญญาน้ำมันดิบเบรนท์ส่งมอบเดือนพ.ค. พุ่งขึ้น 3.59 ดอลลาร์ หรือ 14.4% ปิดที่ 28.47 ดอลลาร์/บาร์เรล
อย่างไรก็ตาม สัญญาน้ำมันดิบพุ่งขึ้นอย่างแข็งแกร่ง ขานรับข่าวธนาคารกลางสหรัฐ (เฟด) ประกาศความร่วมมือกับธนาคารกลางออสเตรเลีย นิวซีแลนด์ บราซิล เดนมาร์ก เม็กซิโก นอร์เวย์ สวีเดน เกาหลีใต้ และสิงคโปร์ ในการทำข้อตกลงสว็อปเพื่อเพิ่มสภาพคล่องสกุลเงินดอลลาร์ หลังจากที่ก่อนหน้านี้ ระบบการเงินทั่วโลกประสบปัญหาสกุลเงินดอลลาร์ตึงตัว เนื่องจากนักลงทุนแห่ซื้อดอลลาร์ ท่ามกลางความวิตกเกี่ยวกับภาวะเศรษฐกิจถดถอยทั่วโลกจากการแพร่ระบาดของไวรัสโควิด-19
อีกทั้ง ธนาคารกลางอังกฤษ (BoE) ประกาศลดอัตราดอกเบี้ยฉุกเฉิน 0.15% สู่ระดับ 0.10% เมื่อวานนี้ และเพิ่มวงเงินในการซื้อพันธบัตรตามมาตรการผ่อนคลายเชิงปริมาณ (QE) อีก 2 แสนล้านปอนด์ สู่ระดับ 6.45 แสนล้านปอนด์ ขณะที่ธนาคารกลางยุโรป (ECB) ประกาศโครงการใหม่ในการซื้อหลักทรัพย์ของภาคเอกชนและภาครัฐวงเงินรวม 7.50 แสนล้านยูโร โดยการดำเนินการของธนาคารกลางทั้งสองแห่งมีเป้าหมายที่จะรับมือกับความเสี่ยงต่างๆ ที่เกิดจากการแพร่ระบาดของไวรัสโควิด-19
นอกจากนี้ ตลาดน้ำมันยังได้ปัจจัยบวกหลังจากกระทรวงพลังงานสหรัฐเปิดเผยว่า ทางกระทรวงฯจะเข้าซื้อน้ำมันจำนวน 30 ล้านบาร์เรลเพื่อกักเก็บในคลังสำรองทางยุทธศาสตร์ของสหรัฐ โดยการดำเนินการดังกล่าวเป็นหนึ่งในมาตรการที่ประธานาธิบดีโดนัลด์ ทรัมป์ประกาศว่าจะดำเนินการเพื่อช่วยเหลือผู้ผลิตน้ำมันสหรัฐที่ได้รับผลกระทบจากการทรุดตัวของราคาน้ำมันในระยะนี้